РЕГЛАМЕНТ (ЕС) № 1342/2014 НА КОМИСИЯТА
от 17 декември 2014 година
за изменение на приложения IV и V към Регламент (ЕО) № 850/2004 на Европейския парламент и на Съвета относно устойчивите органични замърсители
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 850/2004 на Европейския парламент и на Съвета от 29 април 2004 г. относно устойчивите органични замърсители и за изменение на Директива 79/117/ЕИО (1), и по-специално член 7, параграф 4, буква а), член 7, параграф 5 и член 14, параграфи 2 и 4 от него,
като има предвид, че:
(1)
С Регламент (ЕО) № 850/2004 се въвеждат в правото на Европейския съюз задълженията, формулирани в Стокхолмската конвенция за устойчивите органични замърсители (наричана по-долу „Конвенцията“), одобрена с Решение 2006/507/ЕО на Съвета (2) от името на Общността, и в Протокола за устойчивите органични замърсители към Конвенцията от 1979 г. за трансграничното замърсяване на въздуха на далечни разстояния (наричан по-долу „Протоколът“), одобрен с Решение 2004/259/ЕО на Съвета (3) от името на Общността.
(2)
На четвъртата среща на Конференцията на страните по Конвенцията от 4 до 8 май 2009 г. бе договорено да се включат хлордекон, хексабромобифенил, хексахлороциклохексани, включително линдан, пентахлоробензен, тетрабромодифенилов етер, пентабромодифенилов етер, хексабромодифенилов етер и хептабромодифенилов етер, както и перфлуорооктансулфонова киселина и нейните производни (наричани по-долу „PFOS“), в приложенията към Конвенцията.
(3)
С оглед на загрижеността по отношение на пълнотата и представителността на научната информация относно количествата и концентрациите на бромираните дифенилови етери, които са устойчиви органични замърсители, и PFOS в продуктите и отпадъците, тези вещества бяха временно включени в приложения IV и V към Регламент (ЕО) № 850/2004, без да се посочват максимално допустими концентрации.
(4)
Вече са оценени допълнителни научни данни за количествата и концентрациите на бромираните дифенилови етери, които са устойчиви органични замърсители, и PFOS в изделията и отпадъците. Поради това е необходимо без неоснователно забавяне да се установят максимално допустими концентрации за тези устойчиви органични замърсители, с цел да се осигури еднаквото прилагане на Регламент (ЕО) № 850/2004 и да се избегнат непрекъснатите емисии на тези вещества в околната среда.
(5)
На своята 27-ма сесия от 14 до 18 декември 2009 г. изпълнителният орган на Протокола реши да добави към Протокола хексахлоробутадиен, полихлорираните нафталени, както и късоверижните хлорирани парафини.
(6)
На своята пета сесия от 25 до 29 април 2011 г. Конференцията на страните по Конвенцията постигна съгласие да добави веществото ендосулфан в списъка на устойчивите органични замърсители, подлежащи на елиминиране в целия свят (с известни изключения).
(7)
С оглед на решенията, взети от изпълнителния орган на Протокола и от Конференцията на страните по Конвенцията, е необходимо да се актуализират приложения IV и V към Регламент (ЕО) № 850/2004, за да се включат тези вещества.
(8)
Поради това Регламент (ЕО) № 850/2004 следва да бъде съответно изменен.
(9)
С цел да се осигури на дружествата и компетентните органи достатъчно време, за да се адаптират към новите изисквания, настоящият регламент следва да се прилага от 18 юни 2015 г.
(10)
Мерките, предвидени в настоящия регламент, са в съответствие със становището на комитета, създаден съгласно член 39 от Директива 2008/98/ЕО на Европейския парламент и на Съвета (4),
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 850/2004 се изменя, както следва:
1)
Приложение IV се заменя с текста от приложение I към настоящия регламент.
2)
Приложение V се изменя в съответствие с приложение II към настоящия регламент.
Член 2
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Той се прилага от 18 юни 2015 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 17 декември 2014 година.